**Pályázati kiírás**

**az Agrárminisztérium ugandai agrár-szaktanácsadó képzési projektjéhez**

Az Agrárminisztérium 2017. évben indította el sikeresen működő agrár-szaktanácsadói képzési programját Ugandában. A projekt a helyi szaktanácsadók képzésével foglalkozik, számukra 8 hetes tréningeket szervez, amelyhez várja oktatók jelentkezését

**üzleti tervezés és menedzsment**

szakterületen.

**Oktatás helyszíne:** Uganda

**Az oktatókkal szemben elvárt követelmények, feladatleírás:**

A modul oktatója mezőgazdasági és/vagy közgazdasági felsőfokú végzettséggel rendelkezik, ismeri a mezőgazdasági üzleti tervezés jellemzőit, módszereit, és azok egymáshoz viszonyított szerepét. Képes hatékony eszközöket adni a hallgatók kezébe sikeres vállalkozások (különös tekintettel a kistermelőkre és azok szervezeteire) kialakítására és projektek menedzselésére. Ismeri és gyakorlati példákon keresztül ismerteti a fenntartható üzleti stratégiákat, a fejlett és fejlődő országok előremutató üzleti gyakorlatait. Jó példákkal tud szolgálni a sikeres vállalkozások kialakításához, és ezt – helyi viszonyokra optimalizálva – átadja a hallgatóknak. Nemzetközi példákkal tudja alátámasztani az egyes módszerek hatékonyságát, úgy, hogy az oktatás során alkalmazkodni képes a helyi adottságokhoz.

Olyan oktatók jelentkezését várjuk, akik megfelelő gyakorlati tapasztalattal is rendelkeznek az adott témában, kellő rugalmassággal bírnak az oktatás helyi körülményekhez való alakításában és interaktív módszereket is szívesen alkalmaznak.

Afrikában (vagy egyéb fejlődő térségekben) szerzett tapasztalat előnyt jelent.

**Végzettség:** legalább mester szintű diploma, oktatási gyakorlat előnyt jelent

**Elvárt nyelvtudás:** felsőfokú írásbeli és szóbeli angol nyelvtudás

A régióba történő belépéshez **sárgaláz elleni védőoltás kötelező.**

**Feladatvégzés ideje:** 2020. évtől kezdődően

**Az oktatási program (tréning)** több modulból áll. Évente 1-2 kiküldetés várható, a kiküldetések hossza 1-2 hét. A szakértők díjazása szakértői megbízási szerződés alapján történik. A tanfolyamon résztvevők gyakorlott agrár-szaktanácsadók, akik legalább BSc diplomával rendelkeznek.

**A fényképes önéletrajzokat** motivációs levél kíséretében **a következő címre kérjük beküldeni:** gabriella.gruner@am.gov.hu. A pályázattal kapcsolatos kérdéseket szintén erre a címre lehet beküldeni 2019. november 15-ig.

A kiírásnak megfelelő pályázókat személyes elbeszélgetésre hívjuk be, várhatóan 2019. decemberében.

**Pályázat beadási határidő: 2019. november 25.**