**Pályázati kiírás**

**az Agrárminisztérium ugandai agrár-szaktanácsadó képzési projektjéhez**

Az Agrárminisztérium 2017. évben indította el sikeresen működő agrár-szaktanácsadói képzési programját Ugandában. A projekt a helyi szaktanácsadók képzésével foglalkozik, számukra 8 hetes tréningeket szervez, amelyhez várja oktatók jelentkezését

**üzleti modellek kistermelők részére – különös tekintettel termelői szerveződések alakítására**

szakterületen.

**Oktatás helyszíne:** Uganda

**Az oktatókkal szemben elvárt követelmények, feladatleírás:**

A modul oktatója mezőgazdasági felsőfokú végzettséggel rendelkezik, ismeri a mezőgazdasági szövetkezetek és egyéb termelői együttműködések felépítését, működését a gyakorlatban. Gyakorlati tapasztalatokkal rendelkezik az együttműködések hatékony szervezése terén. Ismeri a szövetkezések gazdasági, jogi, politikai hátterét. Gyakorlati példákon keresztül képes bemutatni a tagok közötti konfliktushelyzetek kezelési lehetőségeit, a távlatos működést biztosító döntéshozatali, elszámolási rendszerek kialakításának modelljeit és az alapszabály kialakításának szempontrendszerét. Képes a piacrajutás és a horizontális illetve vertikális fejlődés felé vezető utak bemutatására. Nemzetközi tapasztalati példákkal tudja alátámasztani az egyes módszerek hatékonyságát és az oktatás során alkalmazkodni képes a helyi igényekhez, lehetőségekhez és adottságokhoz.

Olyan oktatók jelentkezését várjuk, akik megfelelő gyakorlati tapasztalattal is rendelkeznek az adott témában, kellő rugalmassággal bírnak az oktatás helyi körülményekhez való alakításában és interaktív módszereket is szívesen alkalmaznak.

Afrikában (vagy egyéb fejlődő térségekben) szerzett tapasztalat előnyt jelent.

**Végzettség:** legalább mester szintű diploma, oktatási gyakorlat előnyt jelent

**Elvárt nyelvtudás:** felsőfokú írásbeli és szóbeli angol nyelvtudás

A régióba történő belépéshez **sárgaláz elleni védőoltás kötelező.**

**Feladatvégzés ideje:** 2020. évtől kezdődően

**Az oktatási program (tréning)** több modulból áll. Évente 1-2 kiküldetés várható, a kiküldetések hossza 1-2 hét. A szakértők díjazása szakértői megbízási szerződés alapján történik. A tanfolyamon résztvevők gyakorlott agrár-szaktanácsadók, akik legalább BSc diplomával rendelkeznek.

**A fényképes önéletrajzokat** motivációs levél kíséretében **a következő címre kérjük beküldeni:** gabriella.gruner@am.gov.hu. A pályázattal kapcsolatos kérdéseket szintén erre a címre lehet beküldeni 2019. november 15-ig.

A kiírásnak megfelelő pályázókat személyes elbeszélgetésre hívjuk be, várhatóan 2019. decemberében.

**Pályázat beadási határidő: 2019. november 25. …………...**